b'\n_START_ARTICLE_\nNuorten l\xc3\xa4\xc3\xa4k\xc3\xa4rien yhdistys\n_START_PARAGRAPH_\nNuorten L\xc3\xa4\xc3\xa4k\xc3\xa4rien Yhdistys (NLY) on suomalainen l\xc3\xa4\xc3\xa4k\xc3\xa4rij\xc3\xa4rjest\xc3\xb6. Yhdistyksen tarkoituksena on edist\xc3\xa4\xc3\xa4 l\xc3\xa4\xc3\xa4k\xc3\xa4rien ammatillista kehityst\xc3\xa4, valvoa heid\xc3\xa4n ammattiinsa liittyvi\xc3\xa4 etuja sek\xc3\xa4 ilmaista mielipiteens\xc3\xa4 maan terveydenhuollolle ja l\xc3\xa4\xc3\xa4k\xc3\xa4rikunnalle t\xc3\xa4rkeiss\xc3\xa4 kysymyksiss\xc3\xa4._NEWLINE_Yhdistyksen j\xc3\xa4senm\xc3\xa4\xc3\xa4r\xc3\xa4 on kasvanut alkuaikojen muutamasta sadasta yli 13\xc2\xa0000 j\xc3\xa4seneen. NLY:n j\xc3\xa4seniksi kutsutaan kaikki kolmannen vuosikurssin l\xc3\xa4\xc3\xa4ketieteen kandidaatit, ja j\xc3\xa4senyytt\xc3\xa4 voivat hakea kaikki, joilla on oikeus harjoittaa l\xc3\xa4\xc3\xa4k\xc3\xa4rintointa Suomessa.\n_START_SECTION_\nHistoria\n_START_PARAGRAPH_\nNLY perustettiin vuonna 1928 nimell\xc3\xa4 Suomen Avustajal\xc3\xa4\xc3\xa4k\xc3\xa4riyhdistys, jolloin sen tarkoituksena oli edustaa uransa alkuvaiheessa sairaaloissa assistentteina ty\xc3\xb6skennelleit\xc3\xa4 avustajal\xc3\xa4\xc3\xa4k\xc3\xa4reit\xc3\xa4. Tuolloin avustajal\xc3\xa4\xc3\xa4k\xc3\xa4rit ty\xc3\xb6skenteliv\xc3\xa4t yleisesti ruokapalkalla._NEWLINE_Yhdistys vaihtoi nimens\xc3\xa4 Nuorten L\xc3\xa4\xc3\xa4k\xc3\xa4rien Yhdistykseksi vuonna 1941. Toisen maailmansodan j\xc3\xa4lkeen tapahtunut ammattiyhdistystoiminnan hyv\xc3\xa4ksytt\xc3\xa4vyyden lis\xc3\xa4\xc3\xa4ntyminen ja vahvistuminen heijastui my\xc3\xb6s NLY:seen. Yhdistyksen j\xc3\xa4senm\xc3\xa4\xc3\xa4r\xc3\xa4 kasvoi voimakkaasti ja yhdistys perusti tiedotuskanavaksi oman Tiedonantolehden. My\xc3\xb6s yhteisty\xc3\xb6 L\xc3\xa4\xc3\xa4k\xc3\xa4riliiton kanssa lis\xc3\xa4\xc3\xa4ntyi. NLY toimi aktiivisesti erityisesti nuorten l\xc3\xa4\xc3\xa4k\xc3\xa4rien palkka-asioiden parantamiseksi._NEWLINE_Yhdistyksen \xc3\xa4\xc3\xa4nitorvena julkisuudessa toimiva Nuori L\xc3\xa4\xc3\xa4k\xc3\xa4ri -lehti perustettiin vuonna 1963. Vuosien varrella lehdest\xc3\xa4 kehittyi kantaa ottava ja keskusteleva julkaisu. 1960-lvulla yhdistys profiloitui erityisesti koulutuspoliittisena vaikuttajana._NEWLINE_Seuraava murroskohta yhdistyksen historiassa tapahtui 1970-luvun alussa, jolloin yhdistyksen organisaatiota uudistettiin j\xc3\xa4senkyselyss\xc3\xa4 saadun palautteen perusteella. Yhdistykselle valittiin ensimm\xc3\xa4ist\xc3\xa4 kertaa valtuuskunta ja paikallistason toimintaa vahvistettiin._NEWLINE_1980\xe2\x80\x9390-luvun vaihteeseen tultaessa NLY oli kasvanut l\xc3\xa4hes 10 000 j\xc3\xa4senen yhdistykseksi. Taustalla vaikuttivat l\xc3\xa4\xc3\xa4ketieteellisten tiedekuntien aloituspaikkojen lis\xc3\xa4\xc3\xa4ntyminen aiempina vuosina. Nuorten L\xc3\xa4\xc3\xa4k\xc3\xa4rien Yhdistyksen vaikutusmahdollisuudet kasvoivat my\xc3\xb6s L\xc3\xa4\xc3\xa4k\xc3\xa4riliiton sis\xc3\xa4ll\xc3\xa4 ja paikallisosasto toiminta oli aktiivista etenkin Kuopiossa, Oulussa ja Tampereella._NEWLINE_1990-luvun laman aikaan NLY otti kantaa vanhaan, mutta uudelleen pinnalle noussutta ilmi\xc3\xb6t\xc3\xa4 vastaan: nuorille l\xc3\xa4\xc3\xa4k\xc3\xa4reille tarjottiin ja teetettiin palkatta ty\xc3\xb6t\xc3\xa4. Yh\xc3\xa4 useammalle paikkakunnalle laajentunut paikallisosastotoiminta vahvisti yhdistyksen perustaa._NEWLINE_Vuoden 2001 l\xc3\xa4\xc3\xa4k\xc3\xa4rilakossa yhdistys pyrki palkankorotusvaatimusten ohella kiinnitt\xc3\xa4m\xc3\xa4\xc3\xa4n huomiota julkisen terveydenhuoltoj\xc3\xa4rjestelm\xc3\xa4n ep\xc3\xa4kohtiin ja ty\xc3\xb6olosuhteiseen._NEWLINE_Kuluvalla vuosituhannella vaikuttamisty\xc3\xb6n kohteena ovat palkka-asioiden lis\xc3\xa4ksi olleet peruskoulutuksen aloituspaikkojen m\xc3\xa4\xc3\xa4r\xc3\xa4, erikoistumiskoulutuksen valintamenettely sek\xc3\xa4 l\xc3\xa4\xc3\xa4k\xc3\xa4rien ty\xc3\xb6skentelyolosuhteet.\n_START_SECTION_\nToiminta\n_START_PARAGRAPH_\nNuorten L\xc3\xa4\xc3\xa4k\xc3\xa4rien Yhdistys j\xc3\xa4rjest\xc3\xa4\xc3\xa4 j\xc3\xa4senilleen koulutuksia ja vapaa-ajan tilaisuuksia valtakunnallisesti ja paikallisesti sek\xc3\xa4 julkaisee Nuori L\xc3\xa4\xc3\xa4k\xc3\xa4ri -lehte\xc3\xa4. Yhdistys ottaa kantaa erityisesti l\xc3\xa4\xc3\xa4k\xc3\xa4reiden koulutuskysymyksiin. Lis\xc3\xa4ksi olennainen osa edunvalvontaa on palkkaedunvalvonta, joksi NLY:ss\xc3\xa4 k\xc3\xa4sitet\xc3\xa4\xc3\xa4n pelk\xc3\xa4n rahan lis\xc3\xa4ksi my\xc3\xb6s ty\xc3\xb6suhdeasiat._NEWLINE_NLY j\xc3\xa4rjest\xc3\xa4\xc3\xa4 vuosittain NuoriL\xc3\xa4\xc3\xa4k\xc3\xa4rip\xc3\xa4iv\xc3\xa4t, joka on Suomen suurin nuorten l\xc3\xa4\xc3\xa4k\xc3\xa4rien koulutus- ja kohtaustilaisuus. P\xc3\xa4iville kutsutaan kaikki viimeisen kolmen vuoden aikana valmistuneet l\xc3\xa4\xc3\xa4ketieteen lisensiaatit._NEWLINE_Yhdistyksen toiminnan rungon muodostavat hallitus, vaaleilla kolmen vuoden v\xc3\xa4lein valittava valtuuskunta, valmistelevat valiokunnat sek\xc3\xa4 paikallisosastot. Yhdistyksell\xc3\xa4 on aktiivista paikallisosastotoimintaa Helsingiss\xc3\xa4, Turussa, Tampereella, Kuopiossa, Oulussa, Joensuussa, Jyv\xc3\xa4skyl\xc3\xa4ss\xc3\xa4 ja Rovaniemell\xc3\xa4._NEWLINE_Nuorten L\xc3\xa4\xc3\xa4k\xc3\xa4rien Yhdistyksell\xc3\xa4 on toimitilat M\xc3\xa4kel\xc3\xa4nkadun L\xc3\xa4\xc3\xa4k\xc3\xa4ritalossa. Yhdistyksell\xc3\xa4 kaksi palkattua ty\xc3\xb6ntekij\xc3\xa4\xc3\xa4.'